# Informácie o registrácii

**Neziskové organizácie poskytujúce všeobecne prospešné služby**

Zákon č. 213/1997 Z. z. v znení novely zákona č. 35/2002 definuje neziskovú organizáciu poskytujúcu všeobecne prospešné služby ako právnickú osobu, ktorá poskytuje všeobecne prospešné služby za vopred určených a pre všetkých používateľov rovnakých podmienok a ktorej zisk sa nesmie použiť v prospech zakladateľov, členov orgánov ani jej zamestnancov a musí sa použiť v celom rozsahu na zabezpečenie všeobecne prospešných služieb. Upravuje založenie, vznik, zrušenie, zánik, postavenie orgánov a hospodárenie neziskových organizácií poskytujúcich všeobecne prospešné služby ( ďalej len "nezisková organizácia").

Novela č.35/2002 zakotvila do pôvodnej definície neziskovej organizácie princíp neziskovosti, ktorý odlišuje neziskovú organizáciu od podnikateľských subjektov. Podstata tohto princípu spočíva v tom, že hoci nezisková organizácia môže okrem poskytovania všeobecne prospešných služieb vykonávať samostatne vo vlastnom mene a na vlastnú zodpovednosť aj ďalšiu činnosť za účelom dosiahnutia zisku, **táto jej činnosť nesmie priamo či nepriamo viesť k materiálnemu prospechu jej zakladateľov, členov orgánov, ani zamestnancov.** Zisk po zdanení musí nezisková organizácia použiť na poskytovanie všeobecne prospešných služieb, pre ktoré bola založená.

 **Všeobecne prospešné služby sú najmä:**

1. poskytovanie zdravotnej starostlivosti
2. poskytovanie sociálnej pomoci a humanitárna starostlivosť
3. tvorba, rozvoj, ochrana, obnova a prezentácia duchovných a kultúrnych hodnôt
4. ochrana ľudských práv a základných slobôd
5. vzdelávanie, výchova a rozvoj telesnej kultúry
6. výskum, vývoj, vedecko-technické služby a informačné služby
7. tvorba a ochrana životného prostredia a ochrana zdravia obyvateľstva
8. služby na podporu regionálneho rozvoja a zamestnanosti
9. zabezpečovanie bývania, správy, údržby a obnovy bytového fondu

Nezisková organizácia môže poskytovať služby len vtedy, ak spĺňa podmienky na ich poskytovanie upravené osobitnými predpismi. Ak nezisková organizácia má poskytovať služby upravené osobitnými predpismi, je povinná do 30 dní od splnenia podmienok ustanovených týmito osobitnými predpismi preukázať ich splnenie registrovému úradu.

Názov neziskovej organizácie musí obsahovať označenie "nezisková organizácia" alebo skratku "n.o." a musí sa odlišovať od názvu iných už registrovaných neziskových organizácií.

**Založenie neziskovej organizácie**

Neziskovú organizáciu môže založiť fyzická osoba, právnická osoba alebo štát, ak to nevylučuje osobitný zákon (zákon č. 523/2004 Z. z. o rozpočtových pravidlách v znení neskorších predpisov). Zakladá sa zakladacou listinou podpísanou všetkými zakladateľmi. **Pravosť podpisov všetkých zakladateľov musí byť úradne osvedčená.**

Nezisková organizácia sa zakladá zakladacou listinou podpísanou všetkými zakladateľmi, môže ju založiť aj jeden zakladateľ. Po zápise neziskovej organizácie do registra nie je možné zmeniť, vymazať alebo doplniť zakladateľa. Zakladaciu listinu môže uzavrieť aj splnomocnenec, ktorý má na to plnomocenstvo. Plnomocenstvo s úradne osvedčeným podpisom splnomocniteľa sa pripojí k zakladacej listine.

**Vznik neziskovej organizácie**

Nezisková organizácia vzniká dňom, keď rozhodnutie registrového úradu o registrácii **nadobudlo právoplatnosť**.  Registrovým úradom je okresný úrad v sídle kraja v Slovenskej republike, odbor všeobecnej vnútornej správy, príslušný podľa sídla neziskovej organizácie.

Písomný návrh na zápis neziskovej organizácie do registra musí podať **zakladateľ** alebo **osoba na to ním písomne splnomocnená do 60 dní** od založenia neziskovej organizácie. **Pravosť podpisu navrhovateľa musí byť úradne osvedčená. K návrhu na zápis neziskovej organizácie do registra sa priloží:**

* zakladacia listina,
* štatút v dvoch vyhotoveniach,
* písomné vyhlásenie zakladateľa o konečnom užívateľovi výhod s údajmi v rozsahu meno, priezvisko, rodné číslo alebo dátum narodenia, ak rodné číslo nebolo pridelené, adresa trvalého pobytu alebo iného pobytu, štátna príslušnosť a druh a číslo dokladu totožnosti alebo okruh  osôb, ktoré sa považujú za konečného užívateľa výhod podľa osobitného predpisu (§ 6a ods. 1 písm. c) zákona č. 297/2008 Z.z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov v znení neskorších predpisov)
* čestné vyhlásenie zakladateľov, v ktorom sa uvedú údaje o tom, v ktorých neziskových organizáciách pôsobili alebo pôsobia ako zakladatelia alebo členovia orgánov neziskovej organizácie (pravosť podpisu musí byť úradne osvedčená),
* údaje potrebné na vyžiadanie výpisu z registra trestov riaditeľa n.o.
* plnomocenstvo, ak zakladaciu listinu uzatvára splnomocnenec,
* aktuálny znalecký posudok v prípade nepeňažného vkladu,
* potvrdenie o úhrade správneho poplatku

Viac informácií o úhrade správneho poplatku nájdete na webových stránkach Slovenskej pošty, a. s. [**https://www.posta.sk/sluzby/platobny-system-ekolok**](https://www.posta.sk/sluzby/platobny-system-ekolok).

**Pravosť podpisu na návrhu navrhovateľa musí byť úradne osvedčená**.

**Zakladacia listina obsahuje:**

* názov neziskovej organizácie,
* sídlo neziskovej organizácie (v rozsahu adresa sídla, orientačné číslo; súpisné číslo, ak bolo pridelené; PSČ a názov obce/mesta),
* dobu, na akú sa nezisková organizácia zakladá, ak nie je založená na dobu neurčitú,
* druh všeobecne prospešných služieb,
* meno a priezvisko fyzickej osoby alebo názov právnickej osoby, rodné číslo fyzickej osoby alebo identifikačné číslo právnickej osoby, trvalý pobyt fyzickej  osoby alebo sídlo právnickej osoby, ak sú zakladateľmi,
* meno, priezvisko, rodné číslo a adresu trvalého pobytu prvých členov správnej rady, dozornej rady (revízora), riaditeľa a členov ďalšieho orgánu, ak je zriadený,
* peňažné vklady jednotlivých zakladateľov, nepeňažné vklady jednotlivých zakladateľov a ich peňažnú hodnotu určenú znaleckým posudkom, ak sú vložené.

**Štatút neziskovej organizácie obsahuje najmä:**

* názov neziskovej organizácie,
* sídlo neziskovej organizácie (v rozsahu adresa sídla, orientačné číslo; súpisné číslo, ak bolo pridelené; PSČ a názov obce/mesta),
* druh všeobecne prospešných služieb,
* spôsob zverejnenia podmienok poskytovania jednotlivých druhov všeobecne prospešných služieb,
* orgány neziskovej organizácie a vymedzenie ich pôsobnosti,
* počet členov, spôsob voľby a dĺžku funkčného obdobia správnej rady, dozornej rady (revízora) alebo ďalšieho orgánu, ak je zriadený,
* čas uschovávania zápisníc zo zasadnutí orgánov neziskovej organizácie,
* spôsob majetkového vysporiadania pri zrušení neziskovej organizácie.

Ak nezisková organizácia má poskytovať služby upravené osobitnými predpismi, je povinná **do 30 dní od splnenia podmienok** ustanovených týmito osobitnými predpismi preukázať ich splnenie registrovému úradu.

Na konanie a rozhodovanie o registrácii neziskovej organizácie sa vzťahujú ustanovenia zákona č. 71/1967 Zb. o správnom konaní. Registrový úrad vydá rozhodnutie o registrácii a vykoná zápis do registra, ak zakladacia listina a štatút sú v súlade so zákonom.

Do registra sa môže zapísať všeobecne prospešný účel podľa ustanovenia §3 ods.(5) písm. a) zákona č. 346/2018 Z. z o registri mimovládnych neziskových organizácií a o zmene a doplnení niektorých zákonov :

1. tvorba, podpora, ochrana alebo rozvoj kultúrnych a duchovných hodnôt,
2. tvorba, podpora, ochrana alebo rozvoj životného prostredia,
3. tvorba, podpora, ochrana alebo rozvoj ľudských práv,
4. tvorba, podpora, ochrana alebo rozvoj zdravia,
5. tvorba, podpora, ochrana alebo rozvoj sociálnych služieb a sociálnej pomoci,
6. tvorba, podpora, ochrana alebo rozvoj vzdelávania,
7. tvorba, podpora, ochrana alebo rozvoj vedy, výskumu a vývoja,
8. tvorba, podpora, ochrana alebo rozvoj telovýchovy,
9. tvorba, podpora, ochrana alebo rozvoj dobrovoľníctva,
10. tvorba, podpora, ochrana alebo rozvoj rozvojovej spolupráce a humanitárnej pomoci.

**Registrový úrad zamietne registráciu, ak z predložených listín vyplýva, že:**

* nejde o neziskovú organizáciu podľa zákona,
* nejde o poskytovanie všeobecne prospešných služieb,
* zakladacia listina a štatút nie sú v súlade so zákonom,
* zakladateľ neziskovej organizácie je súčasne zakladateľom alebo členom orgánu neziskovej organizácie, ktorá spĺňa podmienky na zrušenie, ak výdavky (náklady) neziskovej organizácie sú neprimerane vysoké voči rozsahu poskytovaných všeobecne prospešných služieb.

Proti rozhodnutiu o zamietnutí registrácie môže účastník konania podať odvolanie v lehote do 15 dní odo dňa doručenia rozhodnutia na registrovom úrade, ktorý vydal rozhodnutie o zamietnutí registrácie. Odvolacím orgánom je Ministerstvo vnútra Slovenskej republiky, sekcia verejnej správy, odbor vnútorných vecí, Drieňová 22, 826 86 Bratislava 29.

**Zmena zapisovaných údajov do registra:**

Podľa ustanovenia § 11 bod (3) zákona 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov sa do registra zapíše bez zbytočného odkladu aj zmena alebo zánik zapisovaných skutočností.

Návrh podáva: osoba oprávnená konať v mene neziskovej organizácie, osoba poverená správnou radou na zmenu alebo splnomocnená osoba.

Zápis zmeny údajov do registra sa vykoná ku dňu určenému v návrhu na zápis. Ak sa rozhodnutie o vykonaní zápisu zmeny údajov vydá neskôr alebo návrh neobsahuje deň, ku ktorému sa má zápis vykonať, zápis sa vykoná ku dňu vydania rozhodnutia.

Registrový úrad dohliada, či nezisková organizácia plní účel a poskytuje všeobecne prospešné služby, na ktoré bola založená. Na tento účel vyhodnocuje obsah výročných správ a v prípade zistenia nedostatkov upozorňuje na ne orgány neziskovej organizácie, požaduje vykonanie nápravy, ako aj splnenie povinností uložených zákonom. Ak sa náprava nevykoná, môže registrový úrad podať návrh na súd na zrušenie neziskovej organizácie.

Nezisková organizácia môže podnikať podľa osobitných predpisov za podmienky, že touto činnosťou sa dosiahne účelnejšie využitie jej majetku a nebude ohrozená kvalita, rozsah a dostupnosť služieb, pre ktoré bola založená. Nemôže sa zúčastňovať na podnikaní iných osôb a nemôže uzatvárať zmluvu o tichom spoločenstve. Príjmy z činnosti neziskovej organizácie podliehajú daňovým povinnostiam podľa platných daňových zákonov. Prostriedky neziskovej organizácie nesmú byť použité na financovanie činnosti politických strán a politických hnutí ani na prospech kandidáta na volenú funkciu. Nezisková organizácia nesmie viazať poskytovanie svojich všeobecne prospešných služieb na poskytovanie darov od fyzických osôb alebo právnických osôb.

Nezisková organizácia vedie účtovníctvo podľa osobitného predpisu. Nezisková organizácia musí viesť vo svojom účtovníctve oddelene výnosy a náklady spojené s všeobecne prospešnými službami, výnosy a náklady spojené s podnikateľskou činnosťou.

Nezisková organizácia je povinná mať účtovnú závierku a výročnú správu overenú štatutárnym audítorom ak :

1. príjem verejných prostriedkov a podielov zaplatenej dane v účtovnom období, za ktoré je účtovná závierka zostavená, presiahne 200 000 eur, alebo
2. všetky príjmy neziskovej organizácie v účtovnom období, za ktoré je účtovná závierka zostavená, presiahnu 500 000 eur; tým nie je dotknutá povinnosť overenia účtovnej závierky podľa osobitného predpis.

Nezisková organizácia vypracuje výročnú správu v termíne určenom správnou radou alebo zakladacou listinou po skončení kalendárneho roka, najneskoršie do 30. júna.

Nezisková organizácia uloží ročnú účtovnú závierku overenú štatutárnym audítorom do verejnej časti registra účtovných závierok  najneskôr **do 15. júla.**

**Výročná správa** obsahuje

1. prehľad činností vykonávaných v kalendárnom roku s uvedením vzťahu k účelu založenia neziskovej organizácie,
2. ročnú účtovnú závierku a zhodnotenie základných údajov v nej obsiahnutých,
3. výrok štatutárneho audítora k ročnej účtovnej závierke, ak ju štatutárny audítor overoval,
4. prehľad o peňažných príjmoch a výdavkoch,
5. prehľad rozsahu príjmov (výnosov) v členení podľa zdrojov,
6. stav a pohyb majetku a záväzkov neziskovej organizácie,
7. zmeny a nové zloženie orgánov neziskovej organizácie, ku ktorým došlo v priebehu roka,
8. ďalšie údaje určené správnou radou.

**Ak nezisková organizácia neuloží výročnú správu do verejnej časti registra účtovných závierok, registrový úrad uloží neziskovej organizácií za porušenie tejto povinnosti pokutu do výšky 1 000 eur. Pri určovaní výšky pokuty registrový úrad prihliada na závažnosť, dĺžku trvania a následky protiprávneho konania a prípadne opakované neplnenie alebo porušovanie povinností ustanovených týmto zákonom alebo na jeho základe.**

**Pokuta je splatná do 30 dní odo dňa nadobudnutia právoplatnosti rozhodnutia o uložení pokuty. Pokuta je príjmom štátneho rozpočtu. V rozhodnutí o uložení pokuty registrový úrad určí primeranú lehotu na uloženie výročnej správy do verejnej časti registra účtovných závierok, ktorá nesmie byť kratšia ako 30 dní. Na konanie o uložení pokuty sa vzťahujú ustanovenia správneho poriadku.**

**Nezisková organizácia sa zrušuje:**

* uplynutím času, na aký bola založená,
* dňom uvedeným v rozhodnutí správnej rady o zrušení neziskovej organizácie, inak dňom, keď bolo toto rozhodnutie prijaté,
* rozhodnutím správnej rady o zlúčení, splynutí alebo rozdelení neziskovej organizácie,
* dňom uvedeným v rozhodnutí súdu o zrušení neziskovej organizácie, inak dňom, keď toto rozhodnutie nadobudlo právoplatnosť,
* vyhlásením konkurzu alebo zamietnutím návrhu na vyhlásenie konkurzu pre nedostatok majetku.

Nezisková organizácia zaniká ku dňu výmazu z registra. Jej zániku predchádza zrušenie s likvidáciou alebo bez likvidácie. Likvidácia sa nevyžaduje, ak majetok neziskovej organizácie prechádza na inú neziskovú organizáciu alebo nadáciu po zlúčení alebo po splynutí. V registri sa vykoná výmaz zaniknutej neziskovej organizácie a zápis neziskovej organizácie alebo nadácie vzniknutej k tomu istému dňu. Výmaz zlučovanej neziskovej organizácie a zápis zmeny pri neziskovej organizácii alebo pri nadácii, s ktorou sa zanikajúca nezisková organizácia zlúčila, sa takisto vykoná k tomu istému dňu. Likvidačný zostatok môže byť prevedený len na inú neziskovú organizáciu alebo nadáciu. Prioritný majetok je likvidátor povinný ponúknuť štátu alebo inej neziskovej organizácii. Na zrušenie neziskovej organizácie s likvidáciou alebo bez likvidácie a na zánik neziskovej organizácie sa použijú primerane ustanovenia Obchodného zákonníka o zrušení a zániku obchodných spoločností (§ 68 až 75).

Registrový úrad vyberá správne poplatky v rámci úkonov podľa Položky 34 sadzobníka správnych poplatkov, tvoriaceho prílohu zákona č. 145/1995 Z.z. o správnych poplatkoch v znení neskorších predpisov.

Adresu osôb a organizácií vo všetkých dokumentoch je potrebné uvádzať v súlade zo zákonom č. 125/2015 Z. z. o registri adries a o zmene a doplnení niektorých zákonov, t. j. adresu osôb a organizácií je potrebné uvádzať v tvare: ulica, súpisné číslo/orientačné číslo, PSČ, mesto a mestská časť.

**Zákony:**

Zákon č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov.

Zákon č. 71/1967 Zb. o správnom konaní (správny poriadok**)**

Zákon č. 346/2018 Z. z o registri mimovládnych neziskových organizácií a o zmene a doplnení niektorých zákonov.

Zákon č. 125/2015 Z. z. o registri adries a o zmene a doplnení niektorých zákonov.

Zákon č. 513/2015 Z. z. obchodný zákonník.

Zákon č. 145/1995 Z. z. o správnych poplatkoch

Požiadanie e-výpis : [**https://www.minv.sk/?popis-elektronickej-sluzby-upvs-vyhotovenie-vypisu-alebo-pisomnej-informacie-z-rmno**](https://www.minv.sk/?popis-elektronickej-sluzby-upvs-vyhotovenie-vypisu-alebo-pisomnej-informacie-z-rmno)